**SRIK Tartu Ühenduse eetilise tegevuse põhimõtted**

Säästva Renoveerimise Infokeskuse Tartu Ühendus (SRIK Tartu Ühendus) lähtub oma igapäevases tegevuses Eesti Vabariigis kehtivatest seadustest ja teistest õigusaktidest.

SRIK Tartu Ühendus on sõnastanud oma tegevuse EETILISED PÕHIMÕTTED tuginedes vabaühenduste eetikakoodeksile (võetud vastu Eesti Mittetulundusühenduste Ümarlaua Suurkogul 7. aprillil 2002. aastal Tartus).

SRIK Tartu Ühendus väärtustab demokraatlikku juhtimist ja toimimist ning vahendite ja vara heaperemehelikku ja säästlikku kasutamist

1. SRIK Tartu Ühendus järgib oma missiooni täitmisel põhikirja, sisemisi dokumente ja organisatsiooni toimimisstandardeid.

2. SRIK Tartu Ühendus kaasab inimesi rahvahariduse, osalusdemokraatia, eestkoste ja muude vormide kaudu kodanikuühiskonna edendamisse.

3. SRIK Tartu Ühendus kui ühiskonnaliikmete vabatahtlik ühendus väärtustab oma liikmeid, kindlustab ühenduse demokraatliku juhtimise, hoiab ühenduse juhtivkogud ja töötajad vastutavana, reageerib nende väärtegudele.

4. SRIK Tartu Ühendus peab inimeste kaasamist ja vabatahtlikku tööd kodanikuühiskonna alustalaks, väärtustab kodanikke ja nende vabatahtlikku tööd.

5. SRIK Tartu Ühendus püüdleb järjekindlalt oskusliku tegutsemise, professionaalsuse ja täiuslikkuse poole, et saavutada parimaid töötulemusi.

6. SRIK Tartu Ühendus, saades vahendid oma tegevuseks peamiselt toetajatelt ja annetajatelt, kasutab saadud vahendeid otstarbekalt ja sihipäraselt.

7. SRIK Tartu Ühendus lähtub nii taotleja kui toetajana headest rahastamistavadest, eelarvete põhjendatusest ja läbipaistvusest ning hoidub topeltrahastamisest.

8. SRIK Tartu Ühendus on oma eesmärgiseadmistes, otsustes ja tegevuses sõltumatu ning hoidub sattumast erakonna, avaliku institutsiooni või äriühingu kontrolli alla, millega ta kaotab oma sõltumatuse ja avalikes huvides tegutsemise võime.

9. SRIK Tartu Ühendus ja seal tegutsevad isikud hoiduvad sattumast huvide konflikti. Huvide konflikti ilmnemisel võtab ühendus tarvitusele vajalikud abinõud selle lõpetamiseks.

SRIK Tartu Ühendus väärtustab kodanikujulgust, hoolivust ja sallivust

10. SRIK Tartu Ühendus ilmutab kodanikujulgust võitluses ühiskonnas esineva ebaõigluse vastu.

11. SRIK Tartu Ühendus, nähes seadustes ja teistes õigusaktides ning nende rakendamises ebapädevust ja ebaõiglust, teeb tööd nende muutmiseks.

12. SRIK Tartu Ühendus ei kasuta ega propageeri vägivalda oma seisukohtade väljendamiseks, eesmärkide ja avalikkuse tähelepanu saavutamiseks.

13. SRIK Tartu Ühendus tunnustab mõtteviiside erinevust, ühenduste ja nende eesmärkide mitmekesisust.

14. SRIK Tartu Ühendus ei halvusta ega laima teisi ühendusi, nende seisukohti ja neis tegutsevaid isikuid.

SRIK Tartu Ühendus tunnistab vastutust ja aruandmiskohustust

15. SRIK Tartu Ühendus annab oma tegevusest aru ning vastutab asutajate, liikmete, toetajate, annetajate ja avalikkuse ees.

16. SRIK Tartu Ühendus peab oluliseks aruandevalmidust, mille tagab oskusjuhtimine, sisemine aruandlus ja juhindumine heast raamatupidamistavast.

17. SRIK Tartu Ühendus avalikustab oma tegevuse sisulise ja rahalise aruande vähemalt kord aastas.

SRIK Tartu Ühendus väärtustab avatust, läbipaistvust, ausust, sõnapidamist ning tunnustab ideede autorlust

18. Informatsioon SRIK Tartu Ühenduse missiooni, liikmeskonna, tegevuse ja rahastamise kohta peab olema avalik ja arusaadav.

19. SRIK Tartu Ühendus suhtleb avatult ja otsekoheselt oma nime all ega tegutse anonüümselt.

20. SRIK Tartu Ühendus on avatud uutele ideedele ja erinevatele seisukohtadele ning koostööle ühiste eesmärkide saavutamiseks.

21. SRIK Tartu Ühendus peab kinni nii kirjalikest lepingutest kui suulistest kokkulepetest.

22. SRIK Tartu Ühendus austab teiste ühenduste ideede ja projektide autorlust.